b'\n_START_ARTICLE_\nMonter\xc4\x97jaus tarptautinis popmuzikos festivalis\n_START_PARAGRAPH_\nMonter\xc4\x97jaus tarptautinis popmuzikos festivalis (angl. Monterey International Pop Music Festival) \xe2\x80\x93 tris dienas tr\xc5\xabk\xc4\x99s muzikos festivalis, \xc4\xafvyk\xc4\x99s 1967 m. bir\xc5\xbeelio 16\xe2\x80\x9318 dienomis Monter\xc4\x97juje, Kalifornijoje, JAV. Festivalis buvo sud\xc4\x97tin\xc4\x97 Hipi\xc5\xb3 vasaros dalis._NEWLINE_\xc5\xa0io festivalio metu triumfavo Jimi Hendrix Experience, The Who ir Ravi Shankar, taip pat pirm\xc4\x85 kart\xc4\x85 prie\xc5\xa1 didel\xc4\x99 auditorij\xc4\x85 koncertavo Janis Joplin ir Otis Redding. Festivalis \xc4\xafkv\xc4\x97p\xc4\x97 po dviej\xc5\xb3 met\xc5\xb3 \xc4\xafvykus\xc4\xaf Vudstoko muzikos festival\xc4\xaf. Apie Monter\xc4\x97jaus festival\xc4\xaf buvo sukurtas dokumentinis filmas._NEWLINE_Tik savait\xc4\x99 prie\xc5\xa1 Monter\xc4\x97jaus festival\xc4\xaf pietin\xc4\x97je Tamalpais kalno pap\xc4\x97d\xc4\x97je, Marino apygardoje, esan\xc4\x8dioje netoli San Francisko, Kalifornijoje, \xc4\xafvyko Fantasy Fair and Magic Mountain muzikos festivalis.\n_START_SECTION_\nPasirengimas festivaliui\n_START_PARAGRAPH_\nFestival\xc4\xaf organizavo D\xc5\xbeonas Filipsas i\xc5\xa1 The Mamas & the Papas, muzikos prodiuseriai Luisas Adleris, Alanas Parizeris bei angl\xc5\xb3 \xc5\xbeurnalistas, ra\xc5\xa1ytojas ir publicistas Derekas Teiloras. Kaip festivalio viet\xc4\x85 organizatoriai i\xc5\xa1rinko nedidel\xc4\xaf Monter\xc4\x97jaus miestel\xc4\xaf, esant\xc4\xaf 130 km nuo San Francisko, Ramiojo vandenyno pakrant\xc4\x97je. Monter\xc4\x97jus buvo \xc5\xbeinomas 1950 m. \xc4\xafvykusiu d\xc5\xbeiazo festivaliu. Netoliese esan\xc4\x8dioje vietov\xc4\x97je nuo Monter\xc4\x97jaus kiekvienais metais nuo 1964 m. vykdavo folkroko festivalis._NEWLINE_Monter\xc4\x97jaus festivalio organizatoriai tik\xc4\x97josi, jog festivalis paskatins roko muzikos pripa\xc5\xbeinim\xc4\x85 tokia pa\xc4\x8dia meno forma, kokia jau buvo pripa\xc5\xbeintas d\xc5\xbeiazas ar kiti muzikos stiliai. Festivalis buvo planuojamas 6\xe2\x80\x937 savaites. Pirmuoju atlik\xc4\x97ju pakviestas Ravi \xc5\xa0ankaras i\xc5\xa1 Indijos, su kuriuo buvo sudaryta sutartis. Pagal j\xc4\x85 atlik\xc4\x97jui buvo numatytas 5 t\xc5\xabkst. JAV doleri\xc5\xb3 honoraras. Jam vienam po festivalio ir buvo i\xc5\xa1mok\xc4\x97tas, kadangi v\xc4\x97liau organizatoriai apsisprend\xc4\x97, jog festivalis bus labdaringas ir kitose sutartyse su festivalio atlik\xc4\x97jais honorarai nebebuvo numatyti._NEWLINE_Festivalio devizu tapo \xc5\xbeod\xc5\xbeiai \xe2\x80\x9eMuzika, meil\xc4\x97 ir g\xc4\x97l\xc4\x97s\xe2\x80\x9c. D\xc5\xbeonas Filipsas specialiai festivaliui suk\xc5\xabr\xc4\x97 dain\xc4\x85, kuri\xc4\x85 atliko Skotas Makenzis. Daina \xe2\x80\x9eSan Franciskas. (Nepamir\xc5\xa1k \xc4\xaf plaukus \xc4\xafsisegti g\xc4\x97li\xc5\xb3)\xe2\x80\x9c tapo \xc5\xbeinomu singlu visame pasaulyje. _NEWLINE_Festivalis buvo mokamas. \xc4\xae\xc4\x97jimo mokestis svyravo nuo 3 iki 6,50 JAV doleri\xc5\xb3. Hipi\xc5\xb3 kooperatyvas \xe2\x80\x9eGreen Power\xe2\x80\x9c apr\xc5\xabpino festivalio dalyvius sumu\xc5\xa1tiniais su arachis\xc5\xb3 sviestu.\n_START_SECTION_\nEiga\n_START_PARAGRAPH_\nFestivalis vyko bir\xc5\xbeelio 16\xe2\x80\x9318 d. mugi\xc5\xb3-prekybos komplekse. Pirmos dienos \xc4\xafvykiu tapo Simon and Garfunkel dueto koncertas. Antros dienos atradimu buvo grup\xc4\x97 Big Brother and the Holding Company, o b\xc5\xabtent Janis Joplin. Jos atliekamas bliuzas paker\xc4\x97jo visus ir nuo to momento daininink\xc4\x97 tapo \xc5\xbeinoma. Po festivalio su Janis Joplin kontrakt\xc4\x85 pasira\xc5\xa1\xc4\x97 kompanija \xe2\x80\x9eColumbia Records\xe2\x80\x9c._NEWLINE_Antros dienos vakare publik\xc4\x85 nustebino Otis Redding. Savo soul muzikos stiliumi jam pavyko pritraukti publikos d\xc4\x97mes\xc4\xaf, nepaisant to, jog hipi\xc5\xb3 \xc5\xa1is stilius nebuvo m\xc4\x97giamas. Po met\xc5\xb3 nuo \xc5\xa1io festivalio Otisas Redingas \xc5\xbeuvo autoavarijoje. _NEWLINE_Tre\xc4\x8di\xc4\x85 dien\xc4\x85 tris valandas scenoje gitara grojo virtuozas i\xc5\xa1 Indijos Ravi \xc5\xa0ankaras. Specialiai jo pasirodymui buvo atve\xc5\xbetos orchid\xc4\x97jos i\xc5\xa1 Havaj\xc5\xb3. _NEWLINE_Vakare kilo gin\xc4\x8das, kas pasirodys pirmesni tarp D\xc5\xbeimio Hendrixo ir The Who atlik\xc4\x97j\xc5\xb3. Buvo mesti burtai ir vakarin\xc4\x99 dal\xc4\xaf pirmieji prad\xc4\x97jo The Who. Dainos \xe2\x80\x9eMy Generation\xe2\x80\x9c pabaigoje Pitas Taunseilas sudau\xc5\xbe\xc4\x97 savo gitar\xc4\x85, kuo nustebino taikiai nusiteikusi\xc4\x85 hipi\xc5\xb3 publik\xc4\x85. _NEWLINE_Paskutinieji koncertavo The Mamas & the Papas, kurie tarp kit\xc5\xb3 savo dain\xc5\xb3 atliko ir gerai \xc5\xbeinom\xc4\x85 \xe2\x80\x9eCalifornia Dreamin\xe2\x80\x9c. Po j\xc5\xb3 pasirodymo \xc4\xaf scen\xc4\x85 u\xc5\xbelipo Skotas Makenzis ir kartu su The Mamas & the Papas atliko \xe2\x80\x9eSan Franciskas. (Nepamir\xc5\xa1k \xc4\xaf plaukus \xc4\xafsisegti g\xc4\x97li\xc5\xb3)\xe2\x80\x9c. Daina rekordiniu grei\xc4\x8diu pakilo \xc4\xaf top\xc5\xb3 vir\xc5\xa1\xc5\xabnes ir tapo hipi\xc5\xb3 jud\xc4\x97jimo himnnu. _NEWLINE_Paskutin\xc4\x97 daina, nuskamb\xc4\x97jusi Monter\xc4\x97jaus festivalyje, buvo The Mamas & the Papas sudainuota \xe2\x80\x9eDancing in the Street\xe2\x80\x9c. _NEWLINE_Festivalyje pasirod\xc4\x97 daugiau kaip 30 atlik\xc4\x97j\xc5\xb3.'